EL84

**EL84** je v európskom značení typ elektrónky – nepriamo žeravená výkonová pentóda s prípustnou anódovou stratou 12 W v miniatúrnom celosklenenom prevedení s 9-vývodovou päticou noval, určená pre použitie v koncových stupňoch nízkofrekvenčných zosilňovačov výkonu.

Na trh bola uvedená v roku 1953 britským výrobcom Mullard (súčasť holandského koncernu Philips), pričom nadväzovala na staršie 9 W koncové pentódy (EL3, EL41), oproti ktorým okrem zvýšenej medznej anódovej straty umožňovala vďaka vyššiemu medznému napätiu tieniacej mriežky (g2) aj spoľahlivú prevádzku v tzv. „ultralineárnom“ zapojení s g2 pripojenou na odbočku primáru výstupného transformátora, spájajúceho výhody triódového a pentódového režimu (Hafler, Keroes; 1951). V bývalom Československu typ EL84 vyrábal podnik Tesla (Rožnov pod Radhoštěm, Třinec, Vrchlabí), na Slovensku ho v súčasnosti vyrába spoločnosť JJ Electronic v Čadci, keďže ide o typ celosvetovo dodnes hojne využívaný v elektrónkových gitarových zosilňovačoch a kombách aj v  zosilňovačoch.

EL84 umožňuje konštrukciu zosilňovačov s výstupnými sínusovými výkonmi približne 5 W v triede A (s jednou elektrónkou na kanál) a 15 W v triede AB (s dvojicou elektrónok v push-pull zapojení na kanál). Vyšší výkon je dosiahnuteľný na úkor skreslenia resp. prekročenia katalógových medzných hodnôt, niektoré gitarové zosilňovače napr. prevádzkujú EL84 s anódovým napätím prekračujúcim 300 V a udávajú výkon 2025 W na kanál s dvojicou resp. 4050 W so štvoricou EL84. Pre potreby dvojčinných (push-pull) zapojení sa predávajú párované dvojice resp. štvorice EL84, vyberané na zhodu charakteristík.

Firma Mullard publikovala v roku 1954 v rádioamatérskom časopise *Practical Wireless* konštrukčný návod na stavbu zosilňovača známeho ako Mullard 5-10 („5 elektrónok, 10 wattov“) s dvojčinným koncovým stupňom s EL84, ktorý vďaka použitej topológii, kombinácii elektrónok a celkovej negatívnej spätnej väzbe (NFB) zo sekundáru výstupného transformátora do katódového obvodu vstupnej EF86, vynikal pri použití kvalitných výstupných transformátorov širokým frekvenčným rozsahom a nízkym nelineárnym skreslením a ktorý je dodnes obľúbenou konštrukciou. Medzi ďalšie obľúbené dobové Hi-Fi zosilňovače s EL84 patrí ultralineár Osram 912 („9 oktáv, 12 wattov“) rovnako z roku 1954, resp. jeho variant G.E.C. 912-Plus z roku 1956
alebo Leak Stereo 20 z roku 1958, uvedený bezprostredne po premiére prvých stereofónnych LP (1957).

V československej spotrebnej elektronike bola EL84 použitá napr. v magnetofónoch MF2 a ANP201 Sonet (1958), zosilňovačoch AZK101 (10 W; 1960), AZS021, AZS022 (2 × 3 W; 1964), autorádiách 2103BV Luxus (1959), 2203BV Ozvěna (1959) a vo viacerých rozhlasových prijímačoch, gramorádiách a hudobných skriniach.

V gitarových zosilňovačoch a kombách nižších výkonov sa EL84 používa od konca 50. rokov (Watkins Dominator z roku 1956, Vox AC15 z roku 1958, Marshall 1974 z roku 1965) až po súčasnosť. Na rozdiel od Hi-Fi zosilňovačov sú zvyčajne navrhované bez zavedenej celkovej negatívnej spätnej väzby, cielene tak využívajúc nelinearity, vrátane nelinearít koncových elektrónok, pre tvorbu „charakteru“ zvukového prejavu.

## Galéria

Súbor:El84.JPG | EL84 rôznych výrobcov
Súbor:EL84-6P14P.jpg | 6П14П, sovietsky klon EL84
Súbor:Roehre EL84.jpg | Elektródový systém EL84 s odstránenou anódou
Súbor:Roehre el84 zerlegt.jpg | Časti systému EL84. Zľava: žeraviace vlákno; katóda; riadiaca mriežka (g1); tieniaca mriežka (g2); brzdiaca mriežka (g3); anóda
Súbor:Roehre anode el84.jpg | Detail anódy
Súbor:EL84 reference UL configuration.png | Schéma dvojčinného koncového stupňa s EL84 v triede AB v tzv. ultralineárnom zapojení (g2 napájaná z odbočky primáru výstupného transformátora)
Súbor:Mullard5-10.JPG | Súčasná stereo realizácia zosilňovača Mullard 5-10 s dvojicami EL84 v prednom rade


## Referencie

## Pozri aj
* EL34 – 25 W nf. koncová pentóda v pätici octal

## Iné projekty

## Externé odkazy
* EL84 na webe *The Valve Museum*
* EL84 na webe *Radiomuseum*
* EL84 – katalógový list Philips (19531957)
* EL84 – katalógový list Tesla Rožnov (1959)
* EL84 – katalógový list JJ Electronic (2015)

Kategória:Elektrónky
Kategória:Vzniklo v 1953